Predkladacia správa

	Problematika nadnárodného organizovaného zločinu sa stala v poslednom období mimoriadne závažným globálnym problémom. Tento fenomén vo svojich najrôznejších podobách (nedovolený obchod s omamnými a psychotropnými látkami, so zbraňami, obchodovanie s ľuďmi s cieľom ich zneužívania, pranie špinavých peňazí, počítačová kriminalita, korupcia, organizovaná nelegálna migrácia, atď.) má vzhľadom na svoj rozsah veľmi nebezpečnú povahu. 

	Okrem obrovských sociálnych a ekonomických dopadov môže mať často dopad i politický, pretože silné organizované zločinecké skupiny môžu formou korupcie prerastať do rôznych štátnych a politických štruktúr a priamo alebo nepriamo ovplyvňovať demokratický vývoj v týchto krajinách. Berúc do úvahy všetky tieto aspekty, medzinárodné spoločenstvo sa zhodlo v názore, že boj proti takýmto ilegálnym organizovaným zločineckým skupinám nie je možný separátne na národných úrovniach, ale iba jediným možným spôsobom: zintenzívnením a zefektívnením medzinárodnej spolupráce v danej oblasti či už v celosvetovom meradle alebo v rámci Európy. 

	Vláda Slovenskej republiky svojím uznesením č. 1137 zo dňa 6. decembra 2001 k správe o rozpracovaní súboru opatrení vyplývajúcich z Akčného plánu boja proti terorizmu EÚ, Rezolúcie Bezpečnostnej rady OSN číslo 1373 (2001) a ďalších relevantných dokumentov v podmienkach Slovenskej republiky uložila ministrovi vnútra úlohu uzavrieť Dohodu o spolupráci medzi Slovenskou republikou a Európskym policajným úradom (ďalej len “Europol”), a to do 6 mesiacov od nadobudnutia účinnosti novely zákona o Policajnom zbore a nového zákona o ochrane osobných údajov. Národná rada Slovenskej republiky schválila ako novelu zákona o Policajnom zbore, tak aj zákon o ochrane osobných údajov, ktorý nadobudol účinnosť 1.9.2002. 
	
     Europol je podriadený Rade ministrov spravodlivosti a vnútra, ktorej prislúchajú najdôležitejšie kontrolné a riadiace úlohy Europolu, medzi ktoré patrí predovšetkým vymenovanie riaditeľa a jeho zástupcov a schvaľovanie rozpočtu. Europol je financovaný z príspevkov členských štátov podľa ich hrubého domáceho produktu. Slovenská republika začne prispievať do rozpočtu Europolu až po jej vstupe do Európskej únie, kedy sa automaticky stane aj právoplatným členom Europolu, tzn. s členským príspevkom Slovenskej republiky bude potrebné rátať až v rozpočte na r. 2004.
	
             K súčasným úlohám Europolu patrí prevencia a boj proti nasledujúcim trestným činnostiam: nedovolené obchodovanie s omamnými a psychotropnými látkami, nelegálna migrácia,  obchodovanie s odcudzenými motorovými vozidlami, obchodovanie s ľuďmi,  detská pornografia, falšovanie peňazí a iných platobných prostriedkov, nedovolené obchodovanie s jadrovými materiálmi, terorizmus, pranie peňazí v súvislosti s uvedenou trestnou činnosťou. Aby mohol Europol zasiahnuť, musia existovať jednoznačné náznaky toho, že trestné činy boli vykonané v súvislosti s organizovanou medzinárodnou trestnou činnosťou a týkajú sa dvoch alebo viacerých členských štátov. Podľa Dohovoru o Europole a po následnom jednomyseľnom súhlase zo strany Rady Európskej únie sa môže rozsah úloh Europolu v budúcnosti rozšíriť o boj proti ďalšej závažnej medzinárodnej organizovanej trestnej činnosti. Europol podporuje spoluprácu medzi členskými štátmi pomocou nasledovných opatrení: v rámci národného zákonodarstva podporou výmeny skúseností medzi styčnými dôstojníkmi; prípravou operatívnych analýz a strategických správ a analýz  zo strany Europolu na základe informácií poskytnutých členskými štátmi, ako aj poskytovaním odborných poznatkov a technickej  podpory  pre vyšetrovanie a opatrenia orgánov činných v trestnom konaní. 
	
	Europolom bola Ministerstvu vnútra Slovenskej republiky doručená jeho vzorová zmluva o spolupráci, ktorá bola upravená podľa požiadaviek jednotlivých útvarov Ministerstva vnútra Slovenskej republiky. Uvedená zmluva upravuje spoluprácu vo vymedzených oblastiach boja proti trestnej činnosti, spôsob určenia kontaktného miesta a príslušných orgánov, vzájomné poskytovanie informácií, ustanovuje úlohy, práva a povinnosti styčných dôstojníkov Slovenskej republiky a styčných dôstojníkov Europolu, zodpovednosť, urovnávanie sporov a právny režim zmluvy.

	Návrh zmluvy bol dňa 17. septembra 2002 predmetom expertného rokovania so zástupcami Europolu v Haagu, čoho výsledkom je predložený text zmluvy. Návrh na uzavretie a ratifikáciu zmluvy bol zaslaný na medzirezortné pripomienkové konanie, ktorého vyhodnotenie tvorí samostatnú časť predkladaného materiálu. Návrh na uzatvorenie uvedenej zmluvy prerokuje Rada ministrov spravodlivosti a vnútra Európskej únie 8. mája 2003.

	Dňom 1.11.2001 bol na Veľvyslanectvo Slovenskej republiky v Haagu v Holandskom kráľovstve v rámci bilatelárnej spolupráce vyslaný policajný pridelenec, ktorý by sa mal po podpise predloženej zmluvy etablovať ako styčný dôstojník Slovenskej republiky v centrále Europolu. Náklady, súvisiace s jeho pôsobením na Europole nie je potrebné osobitne vyčísľovať v rozpočte Ministerstva vnútra Slovenskej republiky, nakoľko ako policajný pridelenec bol v r. 2001 vyslaný do zahraničia podľa nariadenia Ministerstva vnútra Slovenskej republiky č. 17/2001  a v súlade so zákonom č. 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a náklady na jeho činnosť sú už v rozpočte zahrnuté. 

Základné technické vybavenie na zabezpečenie bezpečného komunikačného spojenia poskytne v súlade s Dohovorom o Europole centrála Europolu v Haagu. Toto vybavenie zostane majetkom Europolu a bude určené výhradne na používanie v súvislosti s plnením úloh Europolu. Slovenská republika však musí vykonať kroky na zabezpečenie materiálno-technického vybavenia pre Národnú ústredňu Europol, aby bolo možné hneď po schválení zmluvy začať s inštaláciou techniky, potrebnej na výmenu informácií v oblasti medzinárodne organizovanej kriminality medzi útvarmi Policajného zboru a Ministerstva vnútra Slovenskej republiky a členskými krajinami Europolu. 

Na splnenie úloh, vyplývajúcich z ustanovení predloženej zmluvy, ako aj z ustanovení Dohovoru o Europole, je možné v roku 2003 predpokladať nárast tabuľkových miest o ďalších 5 pracovníkov, ktorí budú zaradení v súlade s organizačným poriadkom úradu medzinárodnej policajnej spolupráce Prezídia Policajného zboru. To znamená potrebu prisystemizovať minimálne päť tabuľkových miest na uvedené pracovisko, na ktoré budú prijatí pracovníci, zabezpečujúci výkon nepretržitej služby. V budúcnosti - po roku 2004 - je možné predpokladať prepojenie pracovísk v rámci úradu medzinárodnej policajnej spolupráce Prezídia Policajného zboru na spoločnú platformu na zabezpečenie nepretržitej stálej služby pre všetky pracoviská úradu medzinárodnej policajnej spolupráce, t.j. najmä pre Interpol, Europol a Schengen, avšak už dnes špecifikovať potrebu technických prostriedkov je predčasné.
        
Zmluva nemá finančný,  ekonomický, environmentálny vplyv ani vplyv na zamestnanosť.

Zmluva je v súlade s Ústavou Slovenskej republiky, s ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná.